Uusi Nokia-merkkinen peruspuhelin on paljastunut Kiinan televiranomaisen TENAAn hyväksynnän myötä, kertoo Nokiapoweruser-sivusto.

RM-1187-mallikoodilla toistaiseksi kulkeva puhelin jatkaa Nokian peruspuhelinten sarjaa, joka ei katkennut edes Microsoftin ostettua Nokian puhelinliiketoiminnan.

Nyt Microsoft on myymässä peruspuhelinten liiketoimintaa HMD globalille ja Foxconnille. HMD global on myös tehnyt tavaramerkki- ja patenttilisensointisopimuksen Nokian kanssa, minkä myötä Nokia-nimi tulee palaamaan markkinoille myös Android-pohjaisissa älypuhelimissa ja tableteissa.

Microsoftin ja HMD globalin välinen järjestely ei tiettävästi ole vielä toteutunut. Diilistä tiedotettaessa sen kerrottiin sen toteutuvan vuoden toisen puoliskon aikana. RM-1187:n tiedoissa hyväksyntää hakevana yrityksenä on yhä Microsoft (China) Co Ltd, mutta jos puhelimen julkistus viivästyy, voi siitä kenties tulla jo ensimmäinen HMD globalin alla julkistettu tuote.

MAINOS (ARTIKKELI JATKUU ALLA)

HMD globalin suunnitelmissa on ollut rahoittaa uusien Android-pohjaisten älykkäämpien laitteiden markkinoille tuomista ja markkinointia muun muassa peruspuhelinten myynnistä kertyvällä kassavirralla sijoittajien panosten lisäksi.

Nokian uuden peruspuhelimen (RM-1187) tekniset tiedot:

2,4 tuuman näyttö 240×320 pikselillä

Takakamera CMOS-kennolla ja LED-kuvausvalolla

Etukamera

2.5G- eli GSM-perustaiset verkkoyhteydet

Kaksi SIM-korttipaikkaa

16 megatavua sisäistä tallennusmuistia ja 16 megatavua RAM-muistia

Muistikorttipaikka 64 gigatavun korttien tuella

1 020 milliampeeritunnin akku

Mitat 118 x 50 x 13,5 millimetriä

Paino 82,6 grammaa

Tarjolle puhelin on tulossa tietojen mukaan kolmena värivaihtoehtona – musta, valkoinen ja syaani.

MAINOS (ARTIKKELI JATKUU ALLA)